**În pădure**

*Leul Cel Batran*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jos, din lacul de sub munte,

Se ridică mândrul Soare.

Va vedea şi astăzi multe

Şi va lumina mai tare.

Dimineaţă, când va râde

Cu săgeţile-i fierbinţi,

În pădure se vor strânge

Animalele cuminţi.

Iepuraşii cheamă-ndată

Pe bursucii cei grăsuni

Trei arici apar deodată,

Urmăriţi de cinci lăstuni.

Apoi vin, încet, la vale,

Popândăii de pe câmp.

Se apropie agale

Şi un urs ce merge strâmb.

De la râu, grăbit apare

Castorul ce roade tot.

Două raţe călătoare

Au făcut un drum înot.

Cu aripi ca nişte flamuri,

Se ivi ciocănitoarea

Şi lovind în două ramuri,

Ea vesteşte adunarea.

Un vulpoi, viclean din fire,

A sosit de cum primise,

La urechi, o nouă ştire

Şi, grăbit, la drum pornise.

Auzise de prin lume

Că se-apropie din zare

Un băiat cu mândru nume

Ce se plimbă pe cărare.

Vai, ce veste minunată

Au primit cu fericire,

Vietăţile îndată

Şi-au cântat fără oprire.

Cum îl cheamă? Cin’ să fie?

Năzdrăvanul se numeşte.

Şi vă spun, ca să se ştie,

Toată lumea îl iubeşte.